1ο ΒΙΝΤΕΟ (ΧΡΉΣΙΜΟ ΓΙΑ ΝΑ ΤΟ ΔΟΥΝ ΤΑ 2 ΠΑΙΔΙΆ ΠΟΥ ΘΑ ΠΑΊΞΟΥΝ ΤΟ ΡΩΜΙΟ ΚΑΙ ΤΟ ΡΩΜΙΑΚΙ)

<https://www.youtube.com/watch?v=_50r9zFXfG8>

Δύο αποσπάσματα και ένα τραγούδι από την παράσταση "Μεγάλο μας Τσίρκο" του θιάσου Καρέζη - Καζάκου όπως ανέβηκε μετά την παλινόρθωση της Δημοκρατίας. Περιλαμβάνει την έναρξη, το τέλος της παράστασης με τις ερμηνείες της Τζένης Καρέζη και του Κώστα Καζάκου και σε κείμενα Ιάκωβου Καμπανέλλη καθώς επίσης και το τραγούδι για τους νεκρούς του Πολυτεχνείου το "Προσκύνημα" σε ερμηνεία Νίκου Δημητράτου, μουσική Σταύρου Ξαρχάκου και στίχους Ιάκωβου Καμπανέλλη.

<https://el.wikipedia.org/wiki/%CE%A4%CE%BF_%CE%BC%CE%B5%CE%B3%CE%AC%CE%BB%CE%BF_%CE%BC%CE%B1%CF%82_%CF%84%CF%83%CE%AF%CF%81%CE%BA%CE%BF>

ΑΝΤΙ ΧΡΟΝΙΚΟΥ

**ΤΟ ΜΕΓΑΛΟ ΜΑΣ ΤΣΙΡΚΟ, Ιάκωβου Καμπανέλλη, 1973**

Ρωμιός: Θοδωρής Πανδής / Ρωμιάκι: Μάριος Ντέτσικας

*(Κουδούνι χειρός! )*

**Ρωμιός**: Κυρίες και κύριοι, καλησπέρα σας

**Ρωμιάκι**: Καλησπέρα σας! Αλλιώς πέρσι κι αλλιώς φέτος, έτσι;

**Ρωμιός**: (γελάει) Όσα φέρνει η ώρα δεν τα φέρνει ο χρόνος, που λένε. Και να ‘μαστε μετά από επτά χρόνια και κάτι εκεί που βρισκόμαστε πριν από επτά χρόνια και παραπάνω.

**Ρωμιάκι**: Δεν τα λες καλά!

**Ρωμιός**: Τι δε λέω καλά;

**Ρωμιάκι**: Αφού περάσανε επτά χρόνια και κάτι, εμείς πώς πήγαμε πίσω;

**Ρωμιός**: Διότι θεωρητικώς πηγαίναμε μπρος, αλλά στην πραγματικότητα πηγαίναμε πίσω, πίσω, πίσω.

(διατάζει) Άστα τώρα αυτά και πες τ’άλλα.

**Ρωμιάκι**: Σε παρακαλώ, όχι σε αυτό το ύφος! Έτσι; Οι διαταγές τέρμα! Τώρα εγώ θα λέω την αλήθεια, ελεύθερα, χωρίς φόβο και με πολύ πάθος.

**Ρωμιός**: Στάσου βρε πουλάκι μου, πρώτα:

**Ρωμιάκι**: Μη με ξαναπείς εμένα «πουλάκι μου», έτσι; Με τα πουλιά τελεία και παύλα.

**Ρωμιός**: Με συγχωρείς! Το ξέχασα! Μη βιάζεσαι όμως! Περίμενε να δέσουμε πρώτα.

**Ρωμιάκι**: Και γιατί δε δένουμε το γρηγορότερο;

**Ρωμιός**: Γιατί το σχοινί είναι φαγωμένο, έχει και κόμπους.

**Ρωμιάκι**: Είναι πολύ μεταχειρισμένο έτσι;

**Ρωμιός**: Ε, ναι! Όλα τα σκοινιά μέχρι και υπερωρίες έκαναν όλα αυτά τα χρόνια.

**Ρωμιάκι**: Ε, τότε εμείς να δέσουμε με ένα ολοκαίνουργιο σκοινί.

**Ρωμιός**: Αυτό κάνουμε, αλλά θέλει δουλειά.

**Ρωμιάκι**: Υπομονή

**Ρωμιός**: Υπομονή

**Ρωμιάκι**: Πάάάλι;

**Ρωμιός**: Τέτοια υπομονή να την χαίρεσαι.

**Ρωμιάκι**: Κυρίες και κύριοι, το έργο μας είναι και πάλι ένα πανόραμα, όπου θα χαρούμε, θα τραγουδήσουμε, θα σκεφτούμε, γιατί όλα αυτά είναι οι ακτίνες της ρόδας που δε σταματάει ποτέ για πάντα, ποτέ των ποτέ!

**Ρωμιός**: Και για να μπούμε αμέσως στην ατμόσφαιρα του έργου μας, είναι ανάγκη, κυρίες και κύριοι, να κάνουμε μια μικρή ανακεφαλαίωση ορισμένων περιστατικών και γεγονότων. (απευθύνεται στο ρωμιάκι) Στο τεφτέρι σου.

**Ρωμιάκι** (ανοίγει το τεφτέρι): 21η Απριλίου 1967….

**Ρωμιός**: (ξεροβήχει)

**Ρωμιάκι**: Ένας Έλληνας….

**Ρωμιός** (το διακόπτει): Τί ήτανε λέει;

**Ρωμιάκι**: τι θέλεις βρε παιδάκι μου; Περίμενε

**Ρωμιός**: Καλά, λέγε!

**Ρωμιάκι**: Αυτός λοιπόν που καταφθάνει με τανκ, πληροφορεί αιφνιδίως οκτώμισι εκατομμύρια Έλληνες ότι είμαστε όλοι άρρωστοι, για το γύψο, πολιτικώς ανώριμοι, πνευματικώς καθυστερημένοι, εθνικώς επικίνδυνοι και κοινωνικώς υπανάπτυκτοι. Έτσι δημιουργείται μία βασιλευομένη δημοκρατική δικτατορία ή αλλιώς μια δικτατορία με συνταγματική μοναρχία άνευ συντάγματος βεβαίως.

**Ρωμιός**: 13 Δεκεμβρίου 1967. Ο βασιλιάς ειδοποιεί το λαό από έναν χαλασμένο επαρχιακό ραδιοφωνικό σταθμό ότι δεν άντεξε πια τη δικτατορία και επαναστάτησε και ότι ο παρ’ ολίγον βασιλικός στρατός του τον ακολουθεί. Οι Έλληνες σηκώσαμε τα μάτια στον ουρανό, αλλά τα χαμηλώσαμε πάλι, διότι ο στρατός ΤΟΥ δεν ήταν δικός ΤΟΥ. Κι έτσι εκείνος έφυγε στο εξωτερικό κι εμείς μείναμε στα κρύα του λουτρού. Την ίδια μέρα ο υπουργός Παπαδόπουλος διορίζει Αντιβασιλέα τον στρατηγό Ζωιτάκη. Ο στρατηγός διορίζει Πρωθυπουργό τον Υπουργό που τον διόρισε Αντιβασιλέα και τους δύο αυτούς τους όρκισε ο Αρχιεπίσκοπος Ιερώνυμος, τον οποίο προηγουμένως αυτοί οι δύο είχαν διορίσει Αρχιεπίσκοπο.

**Ρωμιάκι**: Διεξάγεται δημοψήφισμα! Αμέεεε…Για να εγκρίνουμε το νέο μας Σύνταγμα! Ως τότε όλα τα προηγούμενα Συντάγματά μας από το 1843 και δω τέλειωναν με το μοναδικό στον κόσμο άρθρο 1-1-4 που όριζε ότι η τήρησις του παρόντος Συντάγματος αφιερούται στον πατριωτισμό των Ελλήνων. Με το Σύνταγμα όμως του 1968 αυτό το άρθρο περί πατριωτισμού πάει στην πάντα εντελώς, διότι τους εβόλευε να είμαστε πολύ λιγότερο πατριώτες. Εντούτοις το δημοψήφισμα αποφέρει στη δικτατορία 92% υπέρ και ο Παπαδόπουλος περιχαρής φωνάζει ότι όλοι οι Έλληνες είναι μαζί του. Το ότι είμαστε άρρωστοι, υπανάπτυκτοι και καθυστερημένοι δε φαίνεται να τον ενοχλεί πλέον καθόλου.

(ΕΔΩ: Το θεατρικό απόσπασμα, από το «Η Κασσάνδρα και ο Λύκος»)

**Ρωμιός**: Νοέμβριος του 1968. Ο Γεώργιος Παπανδρέου πεθαίνει. Η κηδεία του γίνεται η τελευταία του πολιτική πράξη. Εκατοντάδες χιλιάδες Αθηναίοι, ένα πλατύ ποτάμι απ’όλες τις παρατάξεις αποχαιρετάνε το νεκρό διαδηλώνοντας έτσι την πίστη τους στην Ελευθερία και τη Δημοκρατία. Η κυβέρνηση του Παπαδόπουλου μας λέει ότι μερικές χιλιάδες αδιόρθωτοι βρήκανε την ευκαιρία να πούνε μερικά αντεθνικά συνθήματα και τη υποδείξει ορισμένων φιλησύχων πολιτών γίνονται αθρόες συλλήψεις ταραχοποιών στοιχείων.

**Ρωμιάκι**: Μάιος 1969. Ο κος Παπαδόπουλος βγάζει λόγο εις το σώμα των Ελλήνων καθηγητών του Πανεπιστημίου. Και αφού τους μαλώσει, γιατί είναι κι αυτοί ανώριμοι, τους λέει τον τρόπο με τον οποίο πρέπει να διορθωθούνε. Δυστυχώς το σώμα των καθηγητών δεν αποχωρεί εν σώματι, αλλά τον χειροκροτάνε ευγενικά. Ύστερα απ’ αυτό απομένει στους φοιτητές να σώσουνε την τιμή των πανεπιστημίων της χώρας μας.

(ΕΔΩ: Το θεατρικό -απόσπασμα από «Τα γενέθλια» της Ζώρζ Σαρή)

**Ρωμιός**: Άνοιξη του 1970. Στην Κύπρο απόπειρα κατά του Μακάριου. Στην Αθήνα τα στρατοδικεία οργιάζουν. Βροχή οι ποινές στα μέλη των αντιστασιακών οργανώσεων. Από τα εδώλιά του παρήλασαν υπουργοί και υφυπουργοί της σημερινής κυβέρνησης Εθνικής Ενότητας. Όλοι τους καταμαρτυρούν βασανιστήρια. Η παγκόσμια κοινή γνώμη βοά. Αλλά μια παροιμία μας λέει ότι οι κουφοί είναι υπερήφανοι στ’αυτιά. Ο Πιπινέλης, καλή του ώρα…

**Ρωμιάκι**: (τον διακόπτει) Ε, όχι και καλή του ώρα τώρα!

**Ρωμιός**: (συνεχίζει)…απαντάει στο Συμβούλιο της Ευρώπης, στο Διεθνή Ερυθρό Σταυρό, στη Διεθνή Οργάνωση Αμνηστίας, στις Σκανδιναβικές Χώρες, στην Ευρωπαϊκή Οικονομική Κοινότητα….βέβαια….σε όλες αυτές τις κομμουνιστικές οργανώσεις ότι Η Ελλάς, η οποία έδωσε τα Φώτα στον κόσμο, δεν ανέχεται επεμβάσεις στα εσωτερικά της, ακόμη κι όταν αυτή αλλάζει τα φώτα των Ελλήνων.

**Ρωμιάκι**: 1970. Η Κυβέρνησις δηλώνει ότι η επιστροφή στο παρελθόν αποκλείεται Για να αποδειχθεί το ρηθέν και για εξυγιανθεί ο τόπος ο αντιπρόεδρος, κος Παττακός συλλαμβάνει ιατρόν ο οποίος ετόλμησε να ρίξει την γόπαν του κάτω στην οδό Ακαδημίας.

**Ρωμιός**: Άνοιξη του 1973. ΟΙ φοιτητικές διαδηλώσεις φουντώνουν σε όλες τις Πανεπιστημιακές Σχολές της χώρας και στα Πολυτεχνεία Αθηνών και Θεσσαλονίκης. Στη Νομική Σχολή του Πανεπιστημίου Αθηνών οι φοιτητές κλείνονται μέσα στο κτήριο κι αρνούνται να βγουν. Για πρώτη φορά ό λαός, αν και δειλά, παίρνει μέρος ανοιχτά σε μια αντιστασιακή ενέργεια. Για άλλη μια φορά οι φοιτητές ξυπνάνε στον Έλληνα τη λιγοθυμισμένη αξιοπρέπεια του πολίτη.

**Ρωμιάκι**: Ιούνιος 1973. Ο κος Παπαδόπουλος, Αντιβασιλεύς και πρωθυπουργός μας και Υπουργός Εξωτερικών μας και Υπουργός Εθνικής Αμύνης μας και Παιδείας μας και Θρησκευμάτων μας….Τι σαΐνι ήταν αυτό!!! Άνευ δημοψηφίσματος καταργεί τη συνταγματική μοναρχία και εγκαθιδρύει την Προεδρική Δημοκρατία. Προσωρινός Πρόεδρος για επτά έτη ο κος Παπαδόπουλος.

ΣΎΝΤΟΜΗ ΠΑΡΟΥΣΊΑΣΗ Της ΕΞΈΓΕΡΣΗΣ

<https://www.youtube.com/watch?v=YP3UBVYyuXo>

